CELEX: 52017PC0136
Language: sl
Date: 2017-03-22
Title: Predlog SKLEP EVROPSKEGA PARLAMENTA IN SVETA o spremembi Direktive 2010/40/EU glede obdobja za sprejemanje delegiranih aktov

EVROPSKA KOMISIJA
            Bruselj, 22.3.2017
            COM(2017) 136 final
            2017/0060(COD)
            Predlog
            SKLEP EVROPSKEGA PARLAMENTA IN SVETA
            o spremembi Direktive 2010/40/EU glede obdobja za sprejemanje delegiranih aktov
            (Besedilo velja za EGP)
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Namen Direktive 2010/40/EU Evropskega parlamenta in Sveta z dne 7. julija 2010 o okviru za uvajanje inteligentnih prometnih sistemov v cestnem prometu in za vmesnike do drugih vrst prevoza
                  1
                (direktiva ITS), ki je začela veljati avgusta 2010, je pospešiti usklajeno uvajanje in uporabo inteligentnih prometnih sistemov (ITS) na področju cestnega prometa po vsej EU. Direktiva zahteva sprejetje specifikacij z delegiranimi akti za ukrepe na štirih prednostnih področjih. Direktiva ITS je bila med prvimi deli zakonodaje Unije, ki določajo uporabo delegiranih aktov, pooblastilo za sprejemanje delegiranih aktov pa je bilo na Komisijo preneseno samo za določeno obdobje, in sicer do 27. avgusta 2017.
            
            
               Od začetka veljavnosti direktive ITS so bili sprejeti štirje delegirani akti. Peti delegirani akt je bil dokončno pripravljen s strokovnjaki držav članic in obravnava opravljanje storitev zagotavljanja večmodalnih potovalnih informacij po vsej EU. Poleg zahtev glede medobratovalnosti za sistem eCall tudi mehanizmi za souporabo podatkov, razviti v zvezi z njimi, pomembno prispevajo k ciljem strategije enotnega digitalnega trga
                  2
               . Digitalizacija prometnega sektorja prispeva tudi k njegovi trajnosti.
            
            
               Pri digitalnem prometnem sistemu je treba razmišljati horizontalno ter presegati meje med načini prevoza in gospodarskimi panogami. Digitalne tehnologije temeljijo tudi na sloju podatkov, ki jih je mogoče kombinirati v sloj inovativnih storitev in aplikacij. Specifikacije v skladu z direktivo ITS omogočajo oblikovanje skupnih funkcionalnih, tehničnih, organizacijskih in storitvenih določb, ki bi izboljšale dostopnost in razpoložljivost podatkov, s katerimi se razvija ta sloj inovativnih storitev in aplikacij.
            
            
               Komisija v okviru nedavno sprejete evropske strategije za kooperativne inteligentne prometne sisteme
                  3
                (C-ITS) sodeluje s strokovnjaki držav članic pri vzpostavitvi zakonodajnega in tehničnega okvira za podporo uvajanju sodelovalnih ITS. To spada na prednostno področje IV direktive ITS in je eden od ukrepov v skladu z Direktivo, pri katerem Komisija namerava uporabiti svoje pooblastilo za sprejemanje tehničnih, funkcionalnih in organizacijskih specifikacij. Potrebno je poglobljeno pripravljalno delo, s katerim bi omogočili, da bodo v specifikacijah zajeti vsi vidiki, potrebni za zagotovitev usklajene in medobratovalne uvedbe C-ITS v Uniji. Pri tem delu so koristni prispevki zainteresiranih strani v okviru platforme C-ITS
                  4
                in tesno sodelovanje z njimi, pa tudi izkušnje iz projektov uvedbe C-ITS, kot so pobude držav članic v okviru platforme C-Roads
                  5
               . Specifikacije C-ITS bodo ključne za zagotovitev usklajene in hitre uvedbe sodelovalnih, povezanih in avtomatiziranih vozil v Uniji.
            
            
               Poleg dela v zvezi s pravnim in tehničnim okvirom za podporo uvedbi C-ITS je še vedno treba obravnavati več drugih ukrepov s štirih prednostnih področij direktive IPS
                  6
               , kot so specifikacije in standardi za kontinuiteto in medobratovalnost storitev upravljanja prometa in tovora (prednostno področje II), specifikacije za druge ukrepe v zvezi z aplikacijami ITS na področju varnosti in varovanja cest (prednostno področje III) in opredelitev potrebnih ukrepov za vključitev različnih aplikacij ITS v odprto platformo v vozilu (prednostno področje IV, odstavek 1.1).
            
            
               Da bi Komisija lahko sprejela nadaljnje specifikacije z delegiranimi akti, je nujno potrebno podaljšanje pooblastila. Poleg tega bo morda treba posodobiti že sprejete specifikacije, da bodo ustrezale tehnološkemu napredku ali izkušnjam iz uporabe v državah članicah.
            
            
               Komisija zato predlaga, da se pooblastilo podaljša za pet let od 27. avgusta 2017 in potem s samodejnim podaljšanjem za nadaljnja petletna obdobja, razen če Evropski parlament ali Svet temu podaljšanju nasprotuje.
            
            
               •Skladnost z veljavnimi predpisi s področja zadevne politike
            
            
               Edini namen tega predloga je podaljšanje pooblastila Komisije za sprejemanje delegiranih aktov, ne da bi se spreminjali cilji politike ali področje uporabe direktive ITS.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Člen 91 Pogodbe o delovanju Evropske unije (PDEU).
               
            
            
               •Subsidiarnost (za neizključno pristojnost) 
            
            
               
                  Z direktivo ITS se rešujejo čezmejna vprašanja, ki jih države članice ne bi mogle zadovoljivo rešiti same, kot sta medobratovalnost opreme in krepitev notranjega trga storitev ITS (s tem pa direktiva prispeva h konkurenčnosti na svetovni ravni, novim delovnim mestom in gospodarski rasti). 
               
               
                  V skladu z načelom subsidiarnosti je uporaba (okvirne) direktive, kot je direktiva ITS, še vedno eno najprimernejših sredstev za dosego nameravanih rezultatov. S specifikacijami, zasnovanimi v tesnem sodelovanju s strokovnjaki držav članic, se udejanjajo krovna načela in pogoji, ki omogočajo uvedbo ITS. Komisija je ustanovila tudi evropsko svetovalno skupino za ITS, preko katere ji bodo predstavniki ustreznih javnih in zasebnih zainteresiranih strani na področju ITS svetovali glede poslovnih in tehničnih vidikov uvedbe in uveljavitve ITS v EU.
               
               
                  Specifikacije, ki jih sprejme Komisija, se uporabljajo na podlagi člena 5 direktive ITS, v katerem se priznava pravica vsake države članice, da sama odloči o uvajanju aplikacij in storitev ITS na svojem ozemlju.
               
            
         
         
            
               •Sorazmernost
            
            
               Udeležba Komisije je omejena na tisto, kar je potrebno za dosego ciljev predloga, in ne presega tega namena. Omejena je na oblikovanje postopkov in specifikacij v podporo državam članicam in s pomočjo nacionalnih strokovnjakov za ITS, in sicer na točno določenih prednostnih področjih, na katerih je potreben nadnacionalni pristop. 
            
            
               
                  Nepodaljšanje prenosa pooblastila Komisije bi ogrozilo skupno in usklajeno uvedbo medobratovalnih ITS v cestnem prometu po vsej EU in njihovo povezavo z drugimi načini prevoza. Sprejemanje vsakih potrebnih podrobnih specifikacij posebej v Svetu in Evropskem parlamentu ne bi bilo izvedljivo in časovno učinkovito.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene/preverjanja ustreznosti obstoječe zakonodaje
            
            
               V poročilu o izvajanju direktive ITS oktobra 2014
                  7
                je bila poudarjena potreba po podaljšanju (od avgusta 2017) pooblastila Komisije za sprejemanje delegiranih aktov za specifikacije ITS in po pripravi morebitne obsežnejše revizije Direktive, pri kateri bi bil upoštevan nenehni tehnični razvoj ITS, v drugi fazi. V predlogu je obravnavana samo potreba po podaljšanju pooblastila.
            
            
               •Posvetovanja z zainteresiranimi stranmi
            
            
               Rezultati posvetovanja, opravljenega pred sprejetjem direktive ITS in akcijskega načrta ITS
                  8
               , so še vedno pomembni, npr. glede medsektorskega sodelovanja, strategije uvajanja in usklajevanja zainteresiranih strani.
            
            
               
                  Nedavno so bila opravljena usmerjena posvetovanja s skupinami zainteresiranih strani, predvsem evropskim odborom za ITS in člani evropske svetovalne skupine za ITS. Izraženo je bilo splošno soglasje glede tega, da je treba podaljšati pooblastilo Komisije za sprejemanje delegiranih aktov.
               
            
            
               •Ocena učinka
            
            
               Ocena učinka ni predvidena, ker se s podaljšanjem ne spreminjata področje uporabe in vsebina direktive ITS.
            
            
               4.PRORAČUNSKE POSLEDICE
            
            
               
                  Predlog ne vpliva na proračun EU.
               
            
            
               5.DRUGI ELEMENTI
            
            
               •Izbira pravne oblike predloga
            
            
               Cilj predloga je podaljšanje pooblastila Komisije za sprejemanje delegiranih aktov. Nove določbe so sicer sestavni del Direktive, vendar niso naslovljene na države članice, temveč na institucije Unije. Zato jih ni treba prenesti v nacionalno zakonodajo in bi jih bilo treba sprejeti v obliki sklepa.
            
            
               •Natančnejša pojasnitev posameznih določb predloga
            
            
               S členom 1 se pooblastilo za sprejemanje delegiranih aktov, preneseno na Komisijo, podaljša za pet let. Nato se bo pooblastilo samodejno podaljševalo za obdobje petih let, razen če Evropski parlament ali Svet temu podaljšanju nasprotuje.
            
            
               Člen 2 določa, da sklep začne veljati dvajseti dan po objavi v Uradnem listu Evropske unije.
            
            
               •Evropski gospodarski prostor
            
         
         
            
               Predlagani akt je pomemben za Evropski gospodarski prostor.
            
            
               2017/0060 (COD)
            
            
               Predlog
            
            
               SKLEP EVROPSKEGA PARLAMENTA IN SVETA
            
            
               o spremembi Direktive 2010/40/EU glede obdobja za sprejemanje delegiranih aktov
            
            
               (Besedilo velja za EGP)
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije in zlasti člena 91 Pogodbe,
            
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               ob upoštevanju mnenja Evropskega ekonomsko-socialnega odbora
                  9
               ,
            
            
               ob upoštevanju mnenja Odbora regij
                  10
               ,
            
            
               v skladu z rednim zakonodajnim postopkom,
            
            
               ob upoštevanju naslednjega:
            
            
               (1)Direktiva 2010/40/EU Evropskega parlamenta in Sveta
                  11
                določa razvoj specifikacij za prednostne ukrepe na prednostnih področjih.
            
            
               (2)Od začetka veljavnosti Direktive 2010/40/EU je Komisija sprejela štiri delegirane akte v zvezi s prednostnimi ukrepi iz navedene direktive. V njih so obravnavani predvsem sistem eCall in mehanizmi za souporabo podatkov, ki olajšujejo elektronsko izmenjavo podatkov med ustreznimi javnimi organi in zainteresiranimi stranmi ter ustreznimi ponudniki storitev ITS. Potrebnih je še več delegiranih aktov v zvezi z ukrepi, ki jih je še treba obravnavati in ki spadajo na področje uporabe Direktive 2010/40/EU.
            
            
               (3)V skladu s členom 12 Direktive 2010/40/EU pooblastilo za sprejemanje delegiranih aktov iz člena 7 Direktive, preneseno na Komisijo, preneha veljati 27. avgusta 2017.
            
            
               (4)Da bi dosegli cilje iz Direktive 2010/40/EU, bi bilo treba pooblastilo, da v skladu s členom 290 Pogodbe o delovanju Evropske unije sprejme akte, Komisiji podeliti še za obdobje nadaljnjih pet let od 27. avgusta 2017. To obdobje bi se moralo samodejno podaljševati za enako dolga obdobja, razen če Evropski parlament ali Svet temu podaljšanju nasprotuje. Zlasti je pomembno, da se Komisija pri svojem pripravljalnem delu ustrezno posvetuje, tudi na ravni strokovnjakov, in da se navedena posvetovanja izvedejo v skladu z načeli, določenimi v Medinstitucionalnem sporazumu z dne 13. aprila 2016 o boljši pripravi zakonodaje. Za zagotovitev enakopravnega sodelovanja pri pripravi delegiranih aktov Evropski parlament in Svet zlasti prejmeta vse dokumente sočasno s strokovnjaki iz držav članic, njuni strokovnjaki pa se lahko sistematično udeležujejo sestankov strokovnih skupin Komisije, ki zadevajo pripravo delegiranih aktov –
            
            
               SPREJELA NASLEDNJI SKLEP: 
            
            
               Člen 1
            
         
         
            
               V členu 12 Direktive 2010/40/EU se odstavek 1 nadomesti z naslednjim:
            
            
               „1.Pooblastilo za sprejemanje delegiranih aktov iz člena 7 se prenese na Komisijo za obdobje petih let od 27. avgusta 2017. Prenos pooblastila se samodejno podaljšuje za enako dolga obdobja, razen če Evropski parlament ali Svet temu podaljšanju nasprotuje najpozneje tri mesece pred koncem vsakega obdobja. Komisija pripravi poročilo o prenosu pooblastila najpozneje devet mesecev pred koncem vsakega petletnega obdobja.“
            
            
               Člen 2
            
            
               Ta sklep začne veljati dvajseti dan po objavi v Uradnem listu Evropske unije.
            
            
               V Bruslju,
            
            
               
                  Za Evropski parlament
                        Za Svet
               
               
                  Predsednik
                        Predsednik
               
            
         
         
            
                  
                     (1)
                  UL L 207, 6.8.2010, str. 1.
               
               
                  
                     (2)
                  
                  
                     http://ec.europa.eu/priorities/digital-single-market_sl
                  
                   
               
               
                  
                     (3)
                  Evropska strategija za kooperativne inteligentne prometne sisteme – mejnik na poti h kooperativni, povezani in avtomatizirani mobilnosti (COM(2016) 766).
               
               
                  
                     (4)
                  
                  
                     http://ec.europa.eu/transport/themes/its/c-its_en
                  
               
               
                  
                     (5)
                  
                  
                     https://ec.europa.eu/transport/themes/its/news/2016-10-07-european-commission-member-states-and-industry-join-forces-deployment_en
                  
                   
               
               
                  
                     (6)
                  Glej Prilogo I k Direktivi. 
               
               
                  
                     (7)
                  
                  
                     http://ec.europa.eu/transport/themes/its/road/action_plan/its_reports_en.htm
                  
                   
               
               
                  
                     (8)
                  
                  
                     http://ec.europa.eu/transport/modes/road/consultations/2008_03_26_its_en.htm
                  
                   
               
               
                  
                     (9)
                  UL C , , str. .
               
               
                  
                     (10)
                  UL C , , str. .
               
               
                  
                     (11)
                  Direktiva 2010/40/EU Evropskega parlamenta in Sveta z dne 7. julija 2010 o okviru za uvajanje inteligentnih prometnih sistemov v cestnem prometu in za vmesnike do drugih vrst prevoza (UL L 207, 6.8.2010, str. 1).